
	בס"ד, יום ג' שבוע של ראש השנה כ''ו אלול תשפ"ו, מאמר שבועי, בסוגיה הלכתית.

	האם מותר לצאת לפני זימון?
	בירורי הלכה ופסקי דין אקטואליים, מפי גדולי ופוסקי הדור שליט"א. לעורר לב המעיין, ואין לסמוך על הדברים הלכה למעשה.


נְבָרֵךְ אֱלֹקֵינוּ שֶׁהַשִּׂמְחָה בִּמְעוֹנוֹ
זימון כהלכה: גיליון 526 עסק בנושא "זימון כהלכה", גיליון 527 בנושא "צירוף המסובין לזימון", וגיליון 528 בנושא "זימון בעולם הישיבות". בהמשך לסדרה, עוסק הגיליון הנוכחי (529) בשאלה מעשית ומצויה: האם מותר לצאת מן הסעודה לפני הזימון?

שלושה או עשרה שהתחייבו בזימון, ואחד מהם נאלץ לצאת קודם סיום הסעודה, לצורך מצוה, למניעת הפסד ממון או לדבר הרשות — האם רשאי לברך לבדו ולצאת, או שחייב להמתין לזימון?

ואם התחייב בזימון בעשרה, האם רשאי לצרף אליו שניים ולזמן בשלושה, או שאסור להפקיע את חובת הזימון בשם?

ומהי העצה למי שיודע מראש שלא יוכל להישאר עד סוף הסעודה? והאם מועיל להתנות שאינו מצטרף לשאר המסובין, כדי להיפטר מחיוב זימון ושבע ברכות?

1. זימון אצל ריש גלותא 
ריש גלותא: מסופר בגמ׳ (ברכות דף נ.) אמר רבא: ״כי אכלינן רפתא בי ריש גלותא, מברכינן שלשה שלשה. וליברכו עשרה עשרה? שמע ריש גלותא ואיקפד. וניפקו בברכתא דריש גלותא? איידי דאוושו כולי עלמא לא שמעי״.

ופירש רש״י, שריש גלותא היה מאריך בסעודתו, ולכן כל שלושה שסיימו לאכול היו מזמנים בקול נמוך, ונשארים במקומם עד שסיים ריש גלותא וזימן בקול רם עם היושבים אצלו. בעשרה לא זימנו, משום שהיו צריכים להגביה את קולם, וריש גלותא היה שומע ומקפיד על שעושים חבורה לעצמם בפרהסיה.
וביאר הרא״ש (ברכות פרק ז סימן כז), שהעדיפו לזמן בשלושה, למרות שבכך הפקיעו עצמם מזימון בהזכרת השם, ולא יצאו ידי חובה זו בזימונו של ריש גלותא לאחר מכן, אף שנשארו במקומם בשעת זימונו, שהרי ״אין זימון למפרע״, מכל מקום נהגו כן משום שריבוי המסובים והרעש מנעו מהם לשמוע את המברך בזימון של ריש גלותא, ולא היו יוצאים ידי חובת ברכת המזון.
וכתב התפארת שמואל (על הרא״ש שם, ס״ק כד), שמכאן יש ללמוד שאין להקדים ולברך בלא זימון, אפילו במקום צורך ואף כשהוא ממהר ללימודו. שאילו היה הדבר מותר, לא הייתה הגמרא מקשה מדוע אינם ממתינים ויוצאים בזימונו של ריש גלותא. והוסיף, שאם אפילו להפקיע את הזימון בשם לא הותר להם אלא מפני שלא יכלו לשמוע את המברך, קל וחומר שאין להפקיע את הזימון לגמרי ולברך ביחידות.

הרשב״א (ד״ה ולברכו) מבאר את ההיתר להפקיע את הזימון בשם מצד כבוד הבריות; שכן זימון בעשרה בחבורות נפרדות ובפרהסיה, היה גורם הלבנת פנים וזלזול בכבודו של ריש גלותא, וגדול כבוד הבריות שדוחה מצות זימון שהיא מדרבנן.

בדקדוקי סופרים הובאה גרסה אחרת, וכן עולה מדברי המאירי, שלפיה זימנו כולם תחילה בעשרה בהזכרת השם, ורק לאחר מכן נחלקו לשלושה־שלושה לשמיעת ברכת המזון. לפי גרסה זו, לא הפסידו את הזימון בשם, אלא קיימוהו יחד, ואת ברכת המזון שמעו כל שלושה בפני עצמם.

2. איסור עזיבת החבורה 
יסוד הדין: פסק השולחן ערוך (סימן קצג סעיף א), שלושה שאכלו יחד אינם רשאים להיחלק, מפני שנתחייבו בזימון; וכן עשרה אינם רשאים להיחלק, מפני שנתחייבו בהזכרת השם. אולם כשהמסובים רבים ואינם יכולים לשמוע את המברך, ואף אינם יכולים להתחלק לעשרה־עשרה מחשש שבעל הבית ישמע ויקפיד, רשאים לזמן בשלושה־שלושה בקול נמוך, שמוטב לקיים זימון בשלושה מלהפסידו לגמרי.

לצורך מצוה: המשנה ברורה (ס"ק טז) מביא את דעת המגן אברהם (ס"ק ז), שהנצרכים לצאת לדבר מצוה, ואם ימתינו תתבטל המצוה, רשאים להתחלק לשלושה־שלושה. אולם החיי אדם (כלל מח סעיף טו) מפקפק בהיתר זה, וסובר שלכל הפחות כשלא יישארו עשרה בלעדיהם, אסור לצאת אף לדבר מצוה. והכריע המשנה ברורה, שלצורך מצוה דאורייתא אפשר להקל להתחלק לשלושה אף כשלא יישארו עשרה.

אונס והפסד ממון: כתב המשנה ברורה (סימן ר ס"ק ה; סימן קצג ס"ק לא), שלושה שהתחילו לאכול יחד מתחייבים מיד בזימון, ואין היחיד רשאי להקדים ולברך לעצמו. אולם במקום אונס או צורך נחוץ מאוד, כגון מניעת הפסד ממון, אפשר להקל שיברך לבדו ויצא קודם שיסיימו השניים את סעודתם, אף שבכך מתבטל הזימון בשלושה. ועדיף שהשניים ינהגו לפנים משורת הדין ויפסיקו מסעודתם כדי שיוכל לזמן עמהם. ואם יצא בלא זימון, כתב בשער הציון (סימן ר ס"ק ז), שאם לא זימנו, צריכים השניים הנותרים לחפש אדם אחר שיצטרף עמהם לזימון.

סעודות ממושכות: כתב הערוך השולחן (סימן קצג סעיפים ט–י), בסעודות גדולות הנמשכות שעות רבות, מי שקשה עליו הישיבה ורוצה לצאת, ואינו יכול לאסוף עשרה לזימון, רשאי לזמן בשלושה; וכל שכן כשנצרך לצאת לדבר מצוה.

אולם היתר זה הוא דווקא כשמזמן בשלושה. אבל אם אינו מוצא אפילו שניים שיזמנו עמו, אינו רשאי לברך לבדו ולצאת אף לדבר מצוה. ואין לפוטרו משום "עוסק במצוה פטור מן המצוה", שכן חיוב הזימון כבר חל עליו, וביציאתו הוא מבטלו. ואינו דומה להיתר לזמן בשלושה במקום בעשרה, שכן בזימון בשלושה הוא מקיים את עיקר מצות הזימון, ורק מפסיד את מעלת הזימון בעשרה, ואילו כשמברך לבדו, מבטל את המצוה לגמרי.

מאידך, כתב ביוסף אומץ (דיני הזימון סימן קנט), בסעודות גדולות המתארכות מאוד, מי שהשהייה קשה עליו מחמת בריאותו, אובדן זמנו או החשש שלא יוכל להשכים למחרת לתורתו או לתפילתו, רשאי לברך בלא זימון, ואין לחלק בזה בין זימון בעשרה לזימון בשלושה. והעיד שסמך על היתר זה למעשה כמה פעמים, ואלמלא מצא סמך להיתר, היה נאלץ להימנע מלהשתתף באותן סעודות.

3. להתחיל ולסיים לבד 
עצה פשוטה: כתבו האור לציון (חלק ב פרק יג תשובה י בהערות) והחוט שני (מזוזה עמוד קסא), שהרוצה לצאת לפני הזימון יקדים או יאחר את נטילת ידיו, באופן שלא יתחיל לאכול עם שאר המסובים, וגם לא יסיים עמהם. בכך אינו מתחייב בזימון, כמבואר בשו"ע (סימן קצג סעיף ב), שאין מתחייבים בזימון אלא אם התחילו (אכלו כזית הראשון יחד), או סיימו יחד.

בסעודת ברית משפחתית, שבה הוצרך הדיין הג"ר יעקב ישראל פוזן זצ"ל לצאת לבית הדין קודם הזימון, אמר שהוא אוכל את הכזית הראשון בעמידה, כדי שלא להתחיל את סעודתו בקביעות עם שאר המסובים. וכיון שגם סיים את סעודתו לפניהם, נמצא שלא התחיל ולא סיים עמהם, ולא התחייב בזימון (עדות תלמידו הג"ר יחזקאל רוז שליט"א לרבני הילכתא).

4. תנאי שלא להצטרף

חידוש האגרות משה: באגרות משה (אורח חיים חלק א סימן נו) דן במי שנצרך לצאת מסעודת נישואין לפני ברכת המזון ושבע ברכות, וכתב שיש לו ״עצה קלה״: לפני שישב לאכול יתנה בפירוש שאינו קובע עצמו לברך יחד עם שאר המסובים. לדבריו, אין די בקביעות משותפת לאכילה כדי להתחייב בזימון, אלא נדרשת גם קביעות לברך יחד. לפיכך, אף שקבע לאכול עמם ויושב עמם בשולחן אחד, אינו מתחייב עמהם בזימון. וממילא אינו מתחייב גם בשבע ברכות, שנתקנו בעשרה, ואף לא בברכת ״אשר ברא״, שנתקנה בשלושה.

אולם האגרות משה מסיים שאין לסמוך על כך אלא במקום צורך והכרח, כגון שהסעודה מתאחרת מאוד והוא מוכרח לצאת כדי להשכים למלאכתו. נמצא שזו עצה למי שנצרך לצאת, ולא היתר להיפרד מן הסעודה לשם נוחות בלבד.

ומוכיח שמועיל תנאי, מדברי הרמ״א (סימן קצג סעיף ג), שביאר את המנהג שלא לזמן בבית גוי אף שקבעו לאכול יחד: מחמת היראה וחשש הסכנה שבשינוי נוסח הברכה ובהשמטת ״הרחמן יברך את בעל הבית״, דעתם מתחילה שלא לקבוע עצמם לברך יחד, אלא שכל אחד יברך לעצמו.

עוד מוכיח מהמגן אברהם (סימן תקנב ס״ק ט), ששלושה שאכלו יחד בסעודה המפסקת של ערב תשעה באב אינם מזמנים, משום שאין דעתם לקבוע יחד, וציין המג''א לדברי הרמ״א הללו. ואף שחיוב זימון תלוי בקביעות בהסיבה או בישיבה סביב שולחן אחד (סימן קסז סעיף א), כאשר דעתם מראש שלא להצטרף לקביעות אחת לברכה, אין הישיבה המשותפת מחייבתם.

עוד הביא מדברי החכמת שלמה (להגר״ש קלוגר, סימן קצג סעיף א), שנשאל על היושבים מתחילה לאכול יחד על דעת שיוכלו להתחלק, והשיב: ״נראה לפי עניות דעתי פשוט שמותר לחלק״.

סיוע ליסוד זה מצינו בשולחן ערוך הרב (סימן קסז סעיף יח), שכתב לעניין ברכת המוציא, שהמסובים רשאים לקבוע יחד על דעת שלא להצטרף לברכה, ובכך אינם מתחייבים בהידור שאחד יברך לכולם המוציא. 
ולעניין זימון כתב הראש יוסף (לבעל הפרי מגדים, ברכות דף מז.), שאף שלושה האוכלים בשולחן אחד רשאים להתחלק אם אמרו בפירוש שאינם רוצים לקבוע יחד; וכל שכן אם השלישי הצטרף לאחר מכן, והודיעו לו שאינם קובעים עמו. ובמקור חיים (לבעל החוות יאיר, סימן ר) נקט שהתנאי מועיל לעניין חיוב זימון בעשרה.

5. הסוברים שמועיל תנאי
כוונה מראש: הורה החזון איש (ארחות רבינו מהדורה חדשה חלק א עמוד קסז; ישא יוסף חלק ב סוף סימן מט) להגר"ח קניבסקי זצ"ל, כשלמד בישיבה ורצה למהר ללימודו, שיכוון בשעת נטילת ידיים שלא להצטרף לזימון בעשרה, אלא בשלושה. כששאל הגר"ח אם אפשר להיפטר בדרך זו גם מזימון בשלושה, השיב שאין כדאי לעשות כן, שכן לכתחילה ראוי שלא להפקיע את עצם מצות הזימון; אולם מעיקר הדין מועילה עצה זו גם לזימון בשלושה. וכן נקט באור לציון (חלק ב פרק יג תשובה י בהערות), שמועיל תנאי שלא להצטרף לזימון.

גדר התנאי: וחידש הג"ר ניסים קרליץ זצ"ל (עדות נכדו הג"ר מנחם קרליץ שליט''א לרבני הילכתא), שהתנאי מועיל רק כשמחליט שלא להצטרף לעצם הקביעות המשותפת בסעודה, ואין די בכוונה שלא להצטרף לזימון בלבד.

צירוף נוסף: והשיב הגרש"ז אויערבאך זצ"ל (עדות נכדו הג"ר יצחק טרגר שליט"א לרבני הילכתא), שאם לא נטלו ידיים ממש יחד, ובנוסף התכוון בפירוש שלא להצטרף לזימון, ניתן להקל במקום הצורך ולברך בלא זימון. ואף שייתכן שההפרש בנטילת הידיים אינו מונע את הצירוף, יש להקל בצירוף שני הטעמים.
והעיר י.ג. לרבני הילכתא, שיסוד דברי הגרש״ז דומה לדברי הגר״נ: אין די בתנאי בעלמא, אלא נדרש היכר שאינו מצטרף לקביעות הסעודה. הגר״נ הדגיש שלא יצטרף לקביעות הסעודה, ואילו הגרש״ז נקט אופן שלא נטלו ידיים ביחד ממש. הצד השווה שבדבריהם, שאין התנאי עומד בפני עצמו, אלא מבטא שאינו חלק מן הקביעות המשותפת של המסובים.

במקום צורך: לדעת התשובות והנהגות (חלק ג סימן תב; חלק ה סימן סה; חלק ו סימן מז), אין לסמוך על התנאי אלא במקום צורך. ואף אז ראוי שיאמר בפירוש קודם נטילת ידיים, שבכוונתו לצאת לפני גמר הסעודה ואינו מצטרף לקביעות הכללית. ועדיף שיודיע מראש לשניים מן המסובים שהוא מצטרף רק עמהם, וכשיצא יזמן עמם בשלושה, כדי שלא להפקיע מעצמו את מצות הזימון לגמרי.

עוד חידש, שהתנאי מועיל רק אם לבסוף אכן נפרד משאר המסובים ומקדים לברך. אולם אם נשאר עד סוף הסעודה, וכבר עומדים לזמן בעשרה, אינו רשאי להקדים ולברך בנפרד על סמך התנאי שעשה בתחילה.

6. תנאי בשעת הדחק

שיטת הגרי״ש אלישיב: לדעת הגרי״ש אלישיב זצ״ל (שיעורי ברכות דף נ; עדות תלמידו שליט''א לרבני הילכתא), בשעת הדחק אפשר לסמוך על תנאי מראש שלא להצטרף לקביעות הסעודה. וצריך להתנות זאת בפיו לפני האכילה, ואין די בכוונה שבלב. ולא מועיל כוונה שלא להתחייב בזימון הנובע מאכילה משותפת, כשם שהאוכל אינו יכול לכוון שלא להתחייב בברכת המזון, כך אינו יכול לכוון שלא להתחייב בזימון, אלא צריך כוונה שלא להצטרף מלכתחילה לקביעותם, ותיחשב אכילתו כאכילת יחיד לצד המסובים.
אולם באמת סברת ההיתר אינה מרווחת, שהרי למעשה הוא אוכל עם שאר המסובים, ואין להיתר מקור מפורש: לכן, אף שהגר״מ פיינשטיין התיר זאת, אין לסמוך על התנאי אלא בשעת הדחק, וכך נוהגים למעשה.

להגדרה זו יש גם נפקא מינה: מי שהתנה שלא להצטרף, הרי הוא נפרד מן החבורה. לפיכך, גם אם לבסוף נשאר עד ברכת המזון, אינו רשאי להצטרף לזימון עמהם, אלא אם כן חזר ואכל עמהם כזית פת בכוונת הצטרפות.

הצטרפות ליוצאים: היתר נוסף הובא בשם הגרי''ש אלישיב זצ''ל (אשרי האיש חלק א עמוד ריב), שבסעודה גדולה שאכלו בה פת, כאשר שניים נצרכים לצאת בהיתר קודם סיומה, רשאי שלישי להצטרף אליהם ולזמן. בזימון בשלושה הוא מקיים את עיקר חובתו, ואת הזכרת השם יקיים כשיענה בסוף הסעודה לזימון הכללי בעשרה. ואף שכבר יצא ידי חובת זימון ו״פרח זימון מיניה״, עדיין יכול לקיים בכך את הזכרת השם. לפי זה, על השלישי להישאר עד הזימון בעשרה.

והוסיף הגרי''ש אלישיב (הערות ברכות דף נ), שמדברי הרשב"א, שהתיר לסועדים בבית ריש גלותא לזמן בשלושה במקום בעשרה משום כבוד הבריות, עולה שמצות זימון, ואף זימון בעשרה, היא מדרבנן, וכן יש להוכיח מסוגיית הגמרא. אולם לדעת החזון איש (סימן לא ס"ק א), עיקר הזימון מדאורייתא ורק הזכרת השם בעשרה מדרבנן, ולשיטתו אין מכאן ראיה שעצם חיוב הזימון מדרבנן.

עוד העיר מדברי הרשב"א והמגן אברהם: מדוע הוצרכו להיתר של כבוד הבריות כדי להיחלק לשלושה־שלושה, ולא התנו מראש שלא להצטרף לזימון בעשרה? מוכח שאין היתר של תנאי. (ויתכן ליישב, שלא ידעו מתחילה שריש גלותא יאריך בסעודתו, וכשנצרכו לברך כבר חל עליהם החיוב).

7. חקירה: תנאי על תנאי
יש ברירה: בספר תורת הזימון (עמוד פו) הסתפק האם מועיל להתנות בתחילת הסעודה, שאם יצטרך לצאת קודם סיומה, אינו מצטרף מתחילה לשאר המסובים; ואם לא יצטרך לצאת, הרי הוא מצטרף עמהם.

צדדי הספק הם; שמא תנאי זה תלוי בדין ברירה, שכן צירופו מתחילת הסעודה מתברר לפי מה שיארע בהמשך. ולדעות שמצות זימון מן התורה, אין ברירה בדאורייתא. אולם להלכה נוקט המשנ''ב שמצות זימון מדרבנן, ובדרבנן קיימא לן שיש ברירה.

8. הסוברים שלא מועיל תנאי

אין מקור להתיר: מאידך, האשל אברהם מבוטשאטש (סימן קצג סעיף א) כתב שאין מועילה דעתו בתחילת הסעודה להיפרד מן המסובים לאחר מכן. ובדעת תורה (סימן קצג סעיף ב) הסתפק אם כוונה מראש שלא להצטרף אכן מונעת את הצירוף. ורק באופן שהפכו את פניהם בשעת האכילה לכיוונים שונים, יש לומר שאינם מצטרפים. ולדבריו, אין להוכיח מסעודה המפסקת שכתב המגן אברהם שמועילה כוונה בלבד לפטור מחיוב זימון, מפני ששם ניכר מעצם צורת הסעודה שאין דעתם לקבוע יחד.

ולדעת הג״ר מאיר גריינימן שליט״א (אמרי יושר ברכות דף נ.), בסעודה רגילה הקביעות המשותפת מחייבת בזימון אף בעל כורחם, ואין כוונה שלא להצטרף מפקיעה את החיוב. ואף מי שבא לאחר תחילת הסעודה ואין לו שייכות עם שאר המסובים, מצטרף עמהם אם סיימו יחד במקום אחד, כמבואר בבית יוסף (סימן קצג).

ודחה את ראיות האגרות משה מבית הנכרי ומסעודה המפסקת: בשני האופנים יש סיבה מיוחדת בסעודה המונעת את הקביעות. בבית הנכרי, הפחד מפריד את המסובים, וכל אחד נחשב כאוכל לעצמו, כעין סועדים מפוזרים שאינם מצטרפים. ובסעודה המפסקת אין הזימון ראוי לצורת הסעודה, שהיא סעודה שפלה של צער, כעין מי שמתו מוטל לפניו. ואף היתרים אלו חידוש הם, ואין להרחיבם לסעודה רגילה שאין בה סיבה המונעת את הקביעות.

עוד הביא מהחידושים וביאורים (דיני זימון ס״ק כה), שהביא הוכחה שלא מועיל תנאי. ולשיטת הרמב״ן, שאין הזימון טעון הסיבה, ודאי שאין התנאי מועיל. עוד הקשה: מדוע הוצרכו בבית ריש גלותא להיתר של כבוד הבריות כדי לזמן בשלושה, כמבואר ברשב״א ובמגן אברהם, ולא התנו מראש להצטרף לשלושה בלבד?

את הוראת החזון איש להגר״ח קניבסקי זצ״ל ביקש הגר״מ גריינימן לבאר בדרך אפשר, שההיתר היה לצורך לימודו בישיבה, כדין יציאה לדבר מצוה, ובפרט מצוה דאורייתא; והכוונה שלא להצטרף נוספה לרווחא דמילתא בלבד. עוד צירף לכך שהיה ניכר שאוכל לעצמו, ויתכן שמחשבה בלבד אינה מועילה.

עוד ציין, שאף בעצה שלא להתחיל ולא לסיים עם המסובים (משנ״ב סימן קצג ס״ק יט), החידושים וביאורים (ס״ק ה) מחמיר. לפיכך, כדי לצאת מן הספק, הנצרך למהר לתורה או למצוה ייזהר מתחילה לאכול לעצמו באופן שאינו מצטרף לחבורה, וכך יוכל לברך כשיצטרך לצאת. וסיים שעדיין צריך עיון בכל זה.

